text: Forældre frygter fremtiden
  16 december 2010 kl. 15.53
  Nybagte mødre i Region Syddanmark skal for fremtiden sendes hjem fra sygehuset i løbet af 24 timer.
  Det er resultatet for den nye fødeplan, som er vedtaget i regionsrådet.
  Forældre frygter fremtiden.
  På værelse 314 på patienthotellet ved fødegangen på Kolding Sygehus bor Uffe med sine forældre.
  Uffe kom til verden søndag aften. Fødslen gik hurtigt og uden bøvl, alligevel har Uffes forældre haft brug for et længere ophold på fødeafdelingen.
  
  Problemer med amningen
  - For os har der været problemer med amningen, så vi har haft stor glæde af personalet her på afdelingen, siger Charlotte og Thomas Bindzus, Kolding.
  Charlotte Bindzus tilføjer:
  - Hvis Uffe kan mærke, jeg er anspændt, bliver han det også, så jeg tror, amningen vil gå i stykker for rigtig rigtig mange, når de skal sendes hjem efter få timer.
  Jordemoder gennem 30 år Susanne Krogh, Kolding, peger på, at især den første fødsel tager mange timer.
  - Kvinderne skal have mange informationer, inden de sendes hjem, og det kan være svært at rumme, når man er dødtræt efter en fødsel, siger hun.
  Susanne Krogh kan levende forestille sig, at sårbare og grædefærdige mødre sendes ud på landevejene med en skrigende unge.
  